Пловдив е официално обявен за “Европейска столица на културата” – Труд
19.05.2015 • 15:26
В надпреварата Пловдив се отличи с реалистичен бюджет, оригинални проекти, както и с много силна артистична програма, която ще допринесе за културното развитие на града и региона.
Журито на конкурса от 13 български и чуждестранни специалисти беше силно впечатлено от идеите, положителните отзиви и бързите темпове, с които те се развиват. В състезанието за престижната титла от България се съревноваваха също и София, Варна и Велико Търново.
Инициативата „Европейска столица на културата” е значимото културно събитие в Европа.
Замислена е с цел да допринесе за сближаването на европейските народи. Решение за нейното реализиране е взето през юни 1985 г. от Съвета на министрите на културата на Европейския съюз по инициатива на тогавашния легендарен министър на културата на Гърция Мелина Меркури. За 30 години повече от 50 градa са носители на титлата – от Стокхолм до Генуа, от Атина до Глазгоу, от Краков до Порто. През годините това събитие се доразвива, без да губи първоначалния си замисъл: да подчертава богатството и разнообразието на европейските култури и техните общи черти, да насърчава по-доброто взаимно опознаване между европейските граждани и да подхранва усещането за принадлежност към една и съща общност.
За Фондация „Пловдив 2019“
Общинска Фондация „Пловдив 2019? е учредена през 2011 година с основна цел да подготви кандидатурата на град Пловдив за конкурса „Европейска столица на културата“. Дружеството координира реализацията на културната програма, с която градът печели титлата. Сред целите на дейността й са популяризиране на културните постижения в град Пловдив и неговото културно –историческо наследство, както и развиването му като съвременен културен център.